
Opprettelse av ny grad: master of laws (90 studiepoeng)

Innledning

Det juridiske fakultet har i brev av 29.09.2006 fremmet ønske om å opprette en ny grad: ”Master of laws” i havrett (vedlegg 1). Dette er en grad som også betegnes som en LLM-grad (fra latinisk Legum Master), og som på engelsk benevnes som Master of Laws. Graden har et omfang på 90 studiepoeng. Universitetet i Tromsø har i dag ikke rett å tildele denne graden. 

Bakgrunnsinformasjon og fakultetets begrunnelse for ønsket om å tildele Master of Laws

Graden Master of Laws har en normert studietid på ett år på høgre grads nivå, men likevel et omfang på 90 studiepoeng (ett studieår er til vanlig normert til 60 studiepoeng). Studier med omfang på 90 studiepoeng har dermed vanligvis en normert studietid på 1 ½ år. 

I Norge er det i dag kun Universitetet i Oslo (UiO) som har rett til å tildele graden Master of Laws. UiO har følgende tre studieprogram som kvalifiserer for graden: Master of Laws in Information and Communication Technology Law, Master of Laws in Public International Law og Master of Laws in Maritime Law.

Det juridiske fakultetet opplyser at en slik grad også er under planlegging ved Universitetet i Bergen, men at det er usikkert når den eventuelt vil bli opprettet.

Organiseringen av Master of Laws-studieprogrammene i Oslo er slik at hele kalenderåret tas i bruk, i en firesemesterordning fra september til september. Første og andre semester varer fra september til februar, tredje semester går fra februar til mai og fjerde semester går fra mai til september. I de første tre semestrene fullfører studentene fire emner med et totalt omfang på 60 studiepoeng, mens en masteroppgave på 30 studiepoeng skrives i det fjerde semesteret. Sommer- og juleferier benyttes altså til studier. Det juridiske fakultet opplyser at de ønsker samme organisering av sitt Master of Laws-studieprogram. 

Studieprogrammet er engelsksspråklig, men fakultetet ønsker også å gi norske studenter adgang til studiet. Opptaksgrunnlaget er i følge forslag til studieplan minimum en bachelorgradsutdanning innen jus eller politikk som inneholder emner innenfor internasjonal lovgivning og internasjonal politikk. Uteksaminerte jurister fra inn- og utland er i følge fakultetet også en del av målgruppen.

Universitetet i Tromsø har i dag rett til å tildele følgende mastergrader: integrert mastergrad med normert studietid på henholdsvis 5 år (300 studiepoeng), mastergrad av 2 års varighet (120 studiepoeng), samt to erfaringsbaserte mastergrader, på henholdsvis 2 år (120 studiepoeng) og 

1 ½ år (90 studiepoeng) (jf. Forskrift om grader og yrkesutdanninger, beskyttet tittel og normert studietid ved universiteter og høgskoler av 16.12.2005). Det er departementet som gir denne forskriften og som dermed også har myndighet til å endre den.

Den norske gradsstrukturen ble endret i forbindelse med Kvalitetsreformen. Da ble blant annet de tidligere hovedfagene erstattet med mastergrader. Enkelte profesjonsgrader, deriblant cand.jur. graden ble avviklet. Cand.jur. ble erstattet med integrert mastergrad i rettsvitenskap. Enkelte institusjoner hadde før Kvalitetsreformen såkalte internasjonale, engelskspråklige  mastergrader. I følge Forskrift om krav til mastergrad fikk alle institusjoner videreføre disse mastergradene så sant de var opprettet før 1. juli 2002. De fleste av disse ”gamle” mastergradene hadde normert studietid på 1 år eller 1 ½  år. Videre heter det i § 7 at ”departementet i spesielle tilfeller kan godkjenne nye masterstudier av denne typen etter søknad” (vedlegg 2).

UiO hadde opprettet sine Master of Laws-program før 1. juli 2002. Ut i fra dette, og ordlyden i forskriften fra departementet om at opprettelse av nye grader må begrunnes spesielt, er det grunn til å anta at UiT må gi en meget god begrunnelse hvis en slik søknad skal fremmes. Det er nærliggende å gå ut fra at departementet vil være meget restriktiv med å gi institusjoner rett til å opprette mastergrader som på vesentlig punkter skiller seg fra kravene som gjelder for dagens norske mastergrader.
På forespørsel fra universitetsdirektøren har Det juridiske fakultet i brev av 18.10.2006 kommet med en nærmere begrunnelse for behovet for å opprette LLM-graden (vedlegg 3). Fakultetet sier at hovedbegrunnelsen bak ønsket om LLM-graden er at denne graden vil gjenspeile satsingsområdet til fakultetet. Dette er ut fra fakultetets synspunkt ikke bare viktig ut fra profileringshensyn, men også for å kunne videreformidle forskningen ved fakultetet, og for å bidra til å bygge opp viktig kompetanse på området. 

Når det gjelder tidsnormeringen for graden, viser fakultetet til at LLM-graden i USA, Storbritannia, Tyskland og ved Universitetet i Oslo avvikles over ett kalenderår. Videre at 90 studiepoeng over ett kalenderår er standard lengde på en internasjonal LLM-grad, og at universitetet således ikke bør avvike fra denne.

Studieplan

Fakultetet foreslår at Master of laws” i havrett skal bestå av fire emner á 15 studiepoeng, i tillegg til en masteroppgave på 30 studiepoeng. Forslag til studieplan og emnebeskrivelser er oversendt (vedlegg 4). Disse må bearbeides før en eventuell oversendelse til departementet. I særlig grad må formuleringene av målgruppe og krav til opptak spesifiseres nærmere. 

Opptak til PhD-program

På forespørsel fra universitetsdirektøren opplyser fakultetet at denne mastergraden ikke alene vil kvalifisere for opptak til PhD-program. Erfaringsbasert mastergrad på 90 studiepoeng gir ikke rett til opptak til PhD-grad (ved erfaringsbasert mastergrad på 120 studiepoeng kan opptak vurderes). Det må derfor presiseres i studieplanen at heller ikke LLM-graden gir grunnlag for opptak til den norske PhD-graden, verken innenfor rettsvitenskap eller samfunnsvitenskap.

Finansiering

Fakultetet opplyser på dette punktet at det er ønskelig å søke om eksterne midler for å finansiere programmet. Norges forskningsråd angis av fakultetet som en mulig finansieringskilde. 

Universitetsdirektørens vurdering og innstilling til vedtak

Det juridiske fakultet har per i dag ingen engelskspråklige studietilbud, og det er stor pågang og interesse fra mange hold for å få et slikt tilbud på plass. Universitetsdirektøren har forståelse for at fakultetet ønsker en grad som er internasjonalt anerkjent og som Universitetet i Oslo allerede har. Til dette er det å bemerke at det er fullt mulig for fakultetet å opprette et engelskspråklig studieprogram med normert studietid på 2 år, eventuelt en erfaringsbasert mastergrad på 1 ½ eller 2 år. Universitetsstyret er gitt slik kompetanse.

Ønsket om en ny grad er ikke uproblematisk. UiO hadde rett til å tildele denne graden før Kvalitetsreformen ble innført og fikk dermed tillatelse til å videreføre den. Noe av intensjonen med Kvalitetsreformen var å innføre studieløp på 5 år, enten som 3 + 2 år, eller som 5-årig integrert utdanning. Opprettelse av studieløp som avviker fra dette kan være uheldig av flere grunner. I nasjonal sammenheng kan det være vanskelig å uteksamineres med en ettårig mastergrad så lenge en ordinær mastergrad er på 2 år. Det kan også være en uheldig utvikling dersom mastergrader som avviker fra den tids- og arbeidsnormen som nå er etablert i Norge, får økt omfang. Det betyr at norsk ungdom kan oppnå en mastergrad (som ikke er erfaringsbasert) etter ett års normert studietid (12 måneders studietid), mens studenter på ordinære mastergradsprogram må bruke 2 år, med 10 måneder i hvert studieår. Litt annerledes hadde det vært dersom fakultets plan var å tilby denne graden kun til utenlandske studenter, siden arbeidsomfanget på mastergrader varierer mellom landene. Men dette er problemstillinger som departementet vil måtte ta stilling til.

Et annet og viktigere spørsmål for UiT er hvor vidt det bør etableres flere masterprogram ved Det juridiske fakultet på nåværende tidspunkt. Fakultetet har i dag problemer med å fylle de krav NOKUT stiller til faglig kompetanse i de vitenskapelige stillingene som skal undervise på mastergrads- og doktorgradsprogram. Ytterligere ett program på høgre nivå gjør det ikke enklere. NOKUT har meldt om reakkreditering av mastergraden og PhD-graden i rettsvitenskap. Selvevalueringen skal være innsendt innen 8. desember, og komiteen kommer på institusjonsbesøk i løpet av februar 2007. Spørsmålet er om universitetsstyret bør avvente en søknad til departementet om opprettelse av en ny mastergrad til komiteens konklusjon er kjent.  Dersom mastergraden i rettsvitenskap ikke blir direkte reakkreditert, men må gjennomgå en kvalifiseringstid på 2 år, bør heller ikke den nye mastergraden opprettes. 
Fakultetet ønsker oppstart høsten 2007. Skal det være mulig å tilby utenlandske studenter en studieplass allerede neste høst, må utlysningen skje nå. Selv om universitetsstyret vedtar i dette møtet å sende en søknad til departementet, bør ikke Master of Laws” i havrett annonseres før UiT er gitt rett til å tildele graden, heller ikke med forbehold om godkjenning fra departementet. All erfaring tilsier at det tar tid å få svar på en slik søknad fra departementet.

Dersom universitetsstyret er positiv til planen, vil universitetsdirektøren innstille på at programmet realiseres fullt ut innenfor fakultetets eksisterende budsjett, eventuelt ved hjelp av midler som fakultetet lykkes i å skaffe eksternt.

Til tross for at universitetsdirektøren er sterkt i tvil om tidspunktet er riktig for å fremme en slik søknad overfor departementet, har avveiningene av de ulike forhold resultert i en positiv innstilling overfor styret. Universitetsdirektøren legger avgjørende vekt på behovet for å kunne rekruttere utenlandske studenter innenfor rammen av en anerkjent internasjonal grad som tross alt allerede eksisterer ved ett av de juridiske fakultetene i Norge. 

Innstilling til vedtak

1. Universitetet i Tromsø sender søknad til departementet om rett til å tildele graden Master og Laws (90 studiepoeng) og med normert studietid på ett kalenderår.

2. Utlysning av studieprogrammet skjer først når departementet eventuelt har gitt positivt svar på søknaden.

3. Fakultetet prioriterer LLM-graden innenfor dagens budsjettramme og/eller ved ekstern finansiering.

Tromsø, 13.11.2006

	Lasse Lønnum
	

	universitetsdirektør
	

	
	Ingrid Bergslid Salvesen

	
	forsknings- og studiedirektør


Saksbehandler: Hege Skarsfjord, seksjonsleder Forsknings- og studieavdelinga.

	Vedlegg:
	1. Brev fra Det juridiske fakultet datert 29.9.2006.

2. Forskrift om krav til mastergrad. 

3. Brev fra Det juridiske fakultet datert 18.10.2006 med nærmere begrunnelse for ønsket om oppretting av LLM-grad.



4. Forslag til studieplan.

